Nie òprzestôwôł wëszëkiwac zajãca òdpòwiôdającégò jegò brzątwinóm i zgrôwóm. W czile chëczach dôwôł ùczbë miemiecczégò, m.jin. w pòdparisczim Aussières, ò czim z bùchą dôł wiédzã Kraszewsczémù w lësce z 18 lëstopadnika 1878 rokù. Bëlnô znajemnota miemiecczégò òkôzała sã przëdatnô téż w barżi zwënégòwnym i prestiżowim zajãcu tłómôcza w aùstriacczim Generalnym Biórze Parisczégò Wëstôwkù, jaczi scygnął z rozmajitëch stronów swiata wiele Pòlôchów, pisarzów, malarzów i jinëch òsobów chôłpnëch technicznëch nowiznów, rozmajitoôrtny wiédzë i wrażeniów. Kòrespòndentã z wëstôwkù béł sóm Henrich Senkiewicz, chtëren pisôł równobiéżno dlô warszawsczégò cządnika „Nowiny” i pismiona „Gazeta Polska”. Na nym wëstôwkù Jón Matejkò zaprezentowôł płótno „Kôzanié Skardżi”. Nie niechôł napisac ò nym wëdarzenim téż Bòlesłôw Prus w pisónym prawie romanie Lalka, chtëren w dzélkach pòkôzywôł sã òd 29 séwnika 1878 w cządnikù „Kurier Codzienny”. Wëstôwk dzejôł na wiele lëdzy jakno magnés, stądka i Derdowsczi jakno jeden z célów wanodżi do Pariża prawie gò wëmieniwôł. Derdowsczi baloniarzã?